নরেন্দ্র মোদী না জানুন, তাঁর আর্থিক পরামর্শদাতারা নিশ্চয় এই কথাটা জানতেন। তবুও, মোদী ঘোষণা করলেন ‘মেক ইন ইন্ডিয়া’— ভারতে উৎপাদনের ওপর জোর দেওয়ার প্রকল্প। ভারতে শিল্প-উৎপাদন বাড়লে তাঁর চরম বিরোধীও আপত্তি করবেন না। মুশকিল হল, মোদী প্রকল্পটাকে মুড়ে ফেললেন ভারত বনাম চিনের আজব দ্বৈরথে, তাতে চড়ালেন উগ্র জাতীয়তাবাদের রং। বললেন না, চিনের সঙ্গে প্রতিযোগিতা অনর্থক, বরং আমরা চেষ্টা করি উৎপাদনে এত বছরের পিছিয়ে থাকা অবস্থান থেকে একটু একটু করে সামনের দিকে এগোতে। এটা বললে আর রাজনীতি থাকে না, হাততালি থাকে না। ‘মেক ইন ইন্ডিয়া’ ধরাশায়ী হয়েছে— তার অনেকগুলো কারণের মধ্যে অর্থনীতির ঘাড়ে রাজনীতিকে চাপিয়ে দেওয়ার চেষ্টাও একটা।